paragraph_text: Liberty City u GTA IV je puno više temeljen na New York u odnosu na Liberty City u GTA III, te čak sadrži i kopiju Kipa slobode, ovdje nazvanu Statue of Happiness. Kao i New York, Liberty City je podijeljen na okruge: Dukes (Queens), Broker (Brooklyn), Bohan (Bronx) i Algonquin (Manhattan). Staten Island je izostavljen. Također, zapadno od Liberty Cityja nalazi se mala izmišljena savezna država Alderney (utemeljena na istočnom dijelu New Jersey-a i nevezana za pravi otok Alderney) s nekoliko manjih gradova, metropolitanskih predgrađa Liberty Citya. Liberty City je kozmopolitanski grad u koji dolaze imigranti iz cijelog svijeta tražeći priliku za bolje sutra. Međutim, stvarnost u gradu i susjednom Alderneyu puno je gora: urbana trulež, pohlepa za novcem, manjak bogatih i višak siromašnih, kriminal, bande, neučinkovitost predstavnika zakona, netolerantnost prema svježe doseljenima te ulice pune dilera, beskućnika i ovisnika o drogama. Također, na početku igre, Algonquin je zatvoren od ostatka grada zbog opasnosti od terorista. U takvim okolnostima Niko mora stvoriti siguran i spokojan život sebi i Romanu, te jednom zauvijek napustiti svijet kriminala. U nastavku (GTA V) je otkriveno kako se Niko smirio i napustio život kriminalca.